پروفیسر مرغوب بانہالی چھُ اَسہ سارِنٕے وِیود ،اماپوز کمہٕ نٕے مرغوب شناسَن تہٕ تسٕندٮ۪ن مداحن کیوپرن والٮ۪ن آسہ پَے زِ أمِس شریف النفس مگر سخت جان تہٕ کاروا بالہٕ اپٲرۍ مِس بالہٕ ہزٲرِس کیا کیا پیوو ورزٕ واوس منز حیاتُک ژونگ دزوُن تھاونہٕ خٲطرٕ سرُن تہٕ زَرُن۔ مرغوب صٲبُن موٗلی ناو چھُ خوا جہ غلام محمد گیری، اُہند جنتی بابہٕ صٲب ،خوا جہ اسد اللہ جُوگیری، اوس اکھ خدا دوس ، خدا شِناس تہٕ خدا ترس مسلمان آسہٕ نس سٍتۍ سٍتۍ اکھ اوسودٕ حال تٲجِر تہ۔ مرغوب صٲبُن زاسنہٕ چھُ 5مارچ1937ء۔ أمۍ سُند لۅکچار گُذرٮ۪و ، اسٕنزِ زٮ۪نہٕ جایہ بونہٕ کو ٹ بانہالہ ، ہٲج بوانٮ۪ن[9] ہٕندِس تھدَم تھٔدِس واوٕ منزلِس منز۔ ماجہ ہٕنز پوٗرٕ شفقت ،تسُند پھٔرۍ پھاہ تہٕ ماجِنیار اوسُس نہٕ ڈٮ۪کس لیکھِتھ ، تکیازِ سَہ جنتی ٲس اَسٕندٮ۪ن موصمیارٕ کٮ۪ن دۅہن منزٕے یٔمہ عالمہٕ درامٕژ ۔ مرغوب صٲب اوس دٔہمہ جمٲژٕے پران زِ بابہٕ صٲب تہ سپدُکھ رحمتِ حق۔ مٲلِس ماجہ ہُند زیُٹھ گوبُر آسنہٕ مۅکھٕ پیوو لوہ لنگرُک وولہٕ بور أمِس موصوٗمس لاوٮ۪ن پھیکٮ۪ن پٮ۪ٹھ آدٕراوُن۔ میٹرک پاس کٔرۍتھٕے گو سُہ تعلیمہ ہٕندِس محکمس منز ٹیچر سٕندِ حثۍیتہٕ بٔرتی۔ بھدرواکِس ٹیچرس ٹریننگ سکو لس منزمیوٗل أمِس جفا کش تہٕ ذہین نوجوانس مرحوٗم غلام رسول آزاد ہوِس جوہر شناس مٲہرِ تعلیم تہٕ بہترین منتظم ، یُس پتہٕ ناظِم تعلیمات تہ اوس ، سُند ڈ وکھ تہٕ ڈکھ۔ أتھۍ زمانس منز سپدتیِ یہ کرن وٲلِس کرُن اوس زِ گۅڈٕ گۅڈٕ آے مرحوم عبدالقدوٗس رساجاودٲنی صٲبس مرغوب صٲب وُچھِتھ سوٗرس منز زِتِنۍ لبنہٕ ، اماپوز پوٗرٕ کَہہ دِتھ لوب کۅہستانٕکۍ أمۍ کاہنَن[10] سنگستانُک جوہر مرغوب بانہٲلی،تہٕ ڈولہٕ نس دستِ شفقت۔ اَدٕ اَمہ پتہٕ دِژ نہٕ مرغوب صٲبن زانہہ پوت نظر تہٕ شُکر چھُ زِ تسٕندِس قلمَس نہ لوگ زانہہ ہیُک تہٕ نہ تھکھ ! تسٕندِ لۅکہٕ چارٕکۍ تہٕ یاوٕنٕکۍ صبر آزماحالاتھ ٲسۍ نۅمن ہوِٮ۪ن شعرن منز باوَتھ لبان